Humanos, deh! cunfortade

Humanos, deh! cunfortade
un'alma posta de luttu!
Una Venus qu'ad succuttu
pianghet s'orfanidade!

Velada d'oscuru mantu
de sos annos in s'abrile
est Venus bella et gentile
versende amaru piantu;
sezzid'a sa tumba accantu
s'oggettu perdidu mirat,
non bidendelu suspirat,
pianghet s'orfanidade.

Mirade...! quanta est consunta
dai s'accerbu dolore!
Cuddu vermigliu colore
perdidu hat quale defunta.
Chissà quie l'hat compunta
ad piangher tant'et tantu?
Vanu no est su piantu,
pianghet s'orfanidade.

De fizos senza cunfortu,
qual'orfanada columba,
est Venus in cudda tumba
attitende a pilu isortu.
Pianghet s'isposu mortu?
No, non nde tenet ancora,
si pianghet ad ogni hora
pianghet s'orfanidade.

Ipsa perdet ogni briu
languente a pagu a pagu,
de lagrimas unu lagu
format, et perenne riu.
Forsi su mortale adiu
s'amante sou l'hat dadu?
Ma no: cun dolu subradu
pianghet s'orfanidade.

Postrada in oratione
Venus pianghet notte et die
et tantu suffrit pro quie.
l'hat dadu educatione;
qui mancu gasi de Adone
sa morte l'hat affligida.
Non curat benes ne vida,
pianghet s'orfanidade.

Commovidu a tanta pena
m'avvanzo unu pagu et miro,
ma deo puru suspiro
bidende sa trista iscena;
et li naro a boghe lena:
«Venus, calmare ti dias!»;
ma surda ad sas boghes mias
pianghet s'orfanidade.

«L'isco» li naro «et la proo
s'orfanidade terrena.
Deh! su suspirare frena,
su piantu cessa, ajò!».
Ma Venus non lassat no
de sighire ad lagrimare
qua justu cheret pagare
custu comune tributu,
una Venus qu'ad succutu
pianghet s'orfanidade!